"Արի ցույց տամ",- ասում է ընկերս եւ տանում ինձ համակարգչի մոտ, ինչ-որ բան հավաքում ստեղներով Յութուբի որոնման դաշտում. "Ահա",- ասում է. "Նայիր": Նայում եմ: Յութուբի տեսանյութում կարմիր գորգ է: Ոչ ոք դեռ չի երեւում, բայց զգացվում է, որ իրավիճակն էկրանից այնկողմ լարված է եւ կա մարդկանց մեծ կուտակում: Եւ ահա, հայտնվում է առաջին այլմոլորակայինը: Նա շարժվում է Մինչ այդ լուռ ու անշարժ կանգնած մարդիկ սկսում են լուսանկարել եւ տարբեր բաներ գոռգոռալ: Բայց հիմնականում լուսանկարել` ֆոտոխցիկի ուժեղ լույսերով: Շրխկ-շրխկ: Այլմոլորակայինը հագնված չէ ինչպես մենք, եւ ընդհանրապես` դատելով սանրվածքի եւ գլխի կառուցվածքից, կոշիկների բարձրությունից եւ դեմքի մարտական գունավորումից` կարելի է միայն մոտավոր ենթադրություններ անել նրա` հումանոիդ լինելու մասին: Այլմոլորակայինը սառը հայացքով նայում է իրեն դիմավորող մարդկանց եւ անցնում առաջ: Նրա ամեն մի շարժումը զարմանք եւ աժիոտաժ է առաջացնում հավաքված ամբոխի մոտ: Այլմոլորակայինն ունի գիշատիչ հայացք եւ նայում է մարդկանց վերեւից, ասես միայն իր բարեգթությամբ է, որ իրենք ողջ են: Նրա հետեւից գալիս են մյուս այլմոլորակայինները: Ամեն ինչ ընթանում է նույն կերպ: